哭普兒
作者：周紫芝
朝代：宋

paragraphs: 胸中欠梨棗，種此無明根。
造物初戲劇，憂傷裂心肝。
奪我破殻雛，長鳴猶未翰。
况乃渥洼種，墮地已足觀。
此理竟莫曉，老淚空闌干。
端如卜子夏，淚盡雙眼眢。
母哭不忍聽，聽之鼻辛酸。
人言有子爾，欲遣吾心寛。
有生無短長，視死同一歎。
曉人當如是，自曉終爲難。
究竟無奈何，哀哉亦何言。
安得大靈龜，騎雲款天門。